text: খাগড়াছড়িতে দুর্বৃত্তের গুলিতে ইউপিডিএফ নেতা নিহত ...-627935 | কালের কণ্ঠ | kalerkantho
  ২২ এপ্রিল, ২০১৮ ১৩:১৮
  খাগড়াছড়ির পানছড়ি উপজেলার মরাটিলা এলাকায় আধিপত্য বিস্তার নিয়ে দুপক্ষের মধ্যে গোলাগুলির ঘটনা ঘটেছে। এতে ইউপিডিএফ-এর মাটিরাঙ্গা ও গুইমারা ইউনিটের সংগঠক সুনীল বিকাশ ত্রিপুরা ওরফে কাথাং (৪০) নিহত হয়েছেন বলে দাবি করেছে ইউপিডিএফ।
  অন্যদিকে, গোলাগুলির ঘটনায় অনন্ত ত্রিপুরা (২৯) নামের একজন গুলিবিদ্ধ হয়েছেন বলে জানিয়েছে পুলিশ। আজ সকাল সাড়ে ১০টার দিকে এই ঘটনা ঘটে। তবে পুলিশ আহতের ঘটনা স্বীকার করলেও নিহতের বিষয়টি নিশ্চিত করতে পারেনি।
  ইউপিডিএফ-এর জেলা সংগঠক মাইকেল চাকমা দাবি করেছেন, মরাটিলা এলাকায় অবস্থানকালে একদল অস্ত্রধারী সন্ত্রাসী ব্রাশফায়ার করলে ঘটনাস্থলেই নিহত হন ইউপিডিএফ নেতা সুনীল বিকাশ ত্রিপুরা। এই ঘটনার জন্য জনসংহতি সমিতিকে (এমএন লারমা) দায়ী করা হয়েছে। তবে এ অভিযোগ অস্বীকার করেছে জনসংহতি সমিতি।
  এদিকে, পানছড়ি পুলিশের দাবি, গোলাগুলির ঘটনায় অনন্ত ত্রিপুরা (২৯) নামের একজন আহত হয়েছে। তাকে উদ্ধার করে হাসপাতালে পাঠানো হয়েছে। কোনো লাশের সন্ধান এখনো পাওয়া যায়নি।